**Oppgavesamling – turnuskurs**

**Oppgave 1**

En kvinne kommer inn på en akuttime hos øre/nese/hals-spesialist med sin sønn. Sønnen har puttet en gjenstand i øret som fastlegen ikke fikk fjernet og heller ikke kunne se hva var.

På grunn av stor pågang har pasienten blitt ”puttet inn” mellom andre planlagte konsultasjoner.

Pasienten er en 10 år gammel gutt med Downs syndrom. Han har svært lite språk, men bruker tegn til tale og kroppsspråk når han kommuniserer. Han har derfor behov for litt lengre tid og enkle ord for å få med seg det som blir sagt. I situasjoner hvor gutten ikke har forutsetninger for å forstå hva som skjer og hvorfor blir han urolig.

Legen er i utgangspunktet stresset når pasienten og hans mor kommer inn til konsultasjon, og hun er heller ikke forberedt på pasientens funksjonshemming. Hun hilser derfor raskt på pasienten og sier at hun har så mange andre pasienter som venter, så de må bare bli ferdige.

Legen finner raskt gjenstanden som sitter fast i øret, men har problemer med å få fjernet den. Pasienten sitter ikke i ro, og legen greier ikke å skjule at hun blir irritert. Dette synes ikke pasientens mor at de må finne seg i, og gir tydelig uttrykk for dette med sitt kroppsspråk. På et tidspunkt sier hun høyt og tydelig at de aldri har fått en så dårlig behandling før. Den dårlige stemningen på kontoret gjør gutten enda mer urolig.

Pasientens mor opplever at legen er frekk og at hun ikke tar seg tid til å forklare pasienten hva hun må gjøre for å fjerne gjenstanden. Legen opplever på sin side at pasientens mor er pågående og ikke behjelpelig med å berolige sønnen i denne situasjonen.

Etter flere forsøk på å fjerne gjenstanden mister legen besinnelsen og utbryter at enten kan gutten gå på gangen og tenke seg om, eller så blir hun nesten nødt til å hente flere folk som kan holde han fast. Hun sier også at det er utrolig dumt av gutten å oppføre seg på den måten når de har vært så heldige at de fikk komme inn til time.

Pasientens mor blir svært opprørt på grunn av dette, og konsultasjonen blir avbrutt. Det sendes en klage til Fylkesmannen.

1. Hvordan vurderer du legens behandling i henhold til de kravene som stilles i helsepersonellovens § 4?
2. Hva mener du ligger i kravet til omsorgsfull helsehjelp?
* Omsorg vs. effektivitet
* Omsorg når man selv er indisponert (lang vakt – sliten eller andre ting)

**Oppgave 2**

Følgende sto i et henvisningsskriv sendt fra en kommunal legevakt til røntgenavdelingen på sykehuset:

*Mishandling samlivspartner fysisk. Konsultasjon kl.xx. Lege NN. Slått av kjæresten. Skjedde for to timer siden. Holdt armene foran seg. Slag traff ved h.håndledd. Har et femkronestort hematom medialt påh.håndledd og to fingertuppstore henholdsvis 10 og 20 cm proximalt for dette. Ømhet over hematomet og tenar. Noe stukning av 1. finger. Ingen hevelse på underarm, men et lite hudavskrap og flere mindre hematomer 5-10 cm proximalt for håndleddet. Rtg. Hø håndrot.*

Radiografen som mottok henvisningen og foretok røntgenundersøkelsen av pasienten var pasientens nabo. Pasienten tok det ille opp at naboen ble kjent med interne familieforhold.

Pasienten klagde legevaktslegen inn til Helsetilsynet for brudd på taushetsplikten. Hun hevdet at henvisningen inneholdt for mange opplysninger, og at hun ikke hadde sett henvisningen før den ble sendt og at hun heller ikke hadde gitt skriftlig samtykke til at denne kunne sendes til røntgenavdelingen på sykehuset.

1. Foreligger det brudd på taushetsplikten?
2. Hva skulle eventuelt ha vært gjort annerledes?

**Oppgave 3**

I løpet av den siste måneden har det skjedd to voldtekter i din kommune, og gjerningsmannen er ikke tatt. En mann på 22 år går tilbehandling hos deg, og etter din oppfatning er han i psykisk ubalanse. Du får ham inn til behandling, og det viser seg at han er i større ubalanse enn siste gang du snakket med han. Du spør han hva som har skjedd og han svarer veldig unnvikende. Han vil ikke snakke mer med deg etter dette og forlater kontoret.

Dagen etter ser du at politiet har satt inn et fantombilde av voldtektsmannen i lokalavisen, og du kjenner igjen din pasient. Du husker deres siste samtale og får mistanke om at det er han som er gjerningsmannen.

Hva gjør du? Hvilke regler gjelder?

**Oppgave 4**

Du får brev fra barneverntjenesten der de ber om komplett journalutskrift på en av dine pasienter, på grunn av en pågående barnevernssak. De opplyser i brevet at pasienten er informert om at barnevernet vil innhente journaldokumentasjon. Du vet at pasienten har hatt et turbulent familieliv, blant annet med samlivsbrudd relativt nylig. Pasienten har i konsultasjoner med deg gitt uttrykk for et vanskelig samarbeid med eks-partneren, og har gitt uttrykk for behov for hjelp når det gjelder barna.

Det er en svært travel tid på legekontoret ettersom en av de erfarne legene nettopp har forlatt kontoret. Hvilke regler gjelder? Hva gjør du?

**Oppgave 5**

En pasient i kommunen din har diagnosen ALS, og har mottatt helsetjenester i hjemmet over flere år, i økende grad etter hvert som sykdommen har utviklet seg. Den siste tiden har pasienten hatt behov for pustehjelp ved såkalt «hjemmerespirator». Sykdommen krever tett oppfølging både fra hjemmesykepleie, legetjeneste og spesialisthelsetjeneste, og pasientens hjem er ikke godt tilrettelagt for å yte helsehjelpen, heller ikke som arbeidsplass for tjenesteyterne. Det har over tid utviklet seg et konfliktfylt samarbeidsklima mellom de ansatte og pasientens pårørende.

Man har litt etter litt begynt å diskutere med pårørende om pasienten hadde hatt bedre av å bo på sykehjem, og også hvorvidt dette ville vært enklere for familien. Du som fastlege mener at det er store betenkeligheter med å fortsette ytelse av tjenester i hjemmet, dette er bekymring du også har fått gehør for i spesialisthelsetjenesten. Pasienten har hele veien gitt uttrykk for at hun ønsker å bo hjemme, hun vil ikke flytte på sykehjem.

Pasienten blir akutt dårlig, og legges inn på sykehus. Tilstanden bedrer seg raskt, og sykehuset kontakter kommunen for å avklare forhold rundt utskrivningsklar pasient, særskilt om pasienten skal skrives ut til hjemmet eller til langtidsplass i institusjon (sykehjem). Man kommer i samråd fram til at det ikke er forsvarlig å yte tjenestene i pasientens hjem. Pasienten blir derfor overflyttet til sykehjem.

Hvordan vurderer du denne situasjonen?

**Oppgave 6**

Pasienten er en kvinne på 86 år som har langtidsplass på sykehjem. Hun er dement, har liggesår, diabetes og cancer mammae med spredning til skjelett. Pasienten har nå fått lungebetennelse. Pasientens pårørende er svært opptatt av at mor skal ha det godt, og ønsker at hun skal legges inn på sykehus for behandling.

Hva gjør du? Hvordan ivaretar du de pårørendes rett til informasjon og medvirkning?

**Oppgave 7**

Ida på litt over 14 år kommer fra et konservativt hjem hvor sømmelig livsstil er viktig. Ida kommer til helsestasjonen og forteller at hun ønsker prevensjon fordi hun er sammen med en gutt fast. Hun vet at spesielt hennes far ikke ville ha likt at hun brukte prevensjon, men spør om hun kan få det likevel.

Hvordan vurderer du Idas forespørsel? Kan hun samtykke til denne helsehjelpen selv? Skal du informere foreldrene?

**Oppgave 8**

Rune er 17 år. På en fest drikker han seg så full at de øvrige festdeltakerne blir bekymret for han. Ut på natten får de brakt Rune til legevakten hvor du som legevaktslege tar imot han. Du vurderer at det er stor fare for alkoholforgiftning, Rune pumpes derfor og legges inn på sykestuen for observasjon. Et par av kameratene, som er edru, sier at du for alt i verden ikke må gi melding til Runes foreldre om dette. De er svært strenge i forhold til alkoholbruk og forholdet til Rune er allerede anstrengt. De forteller videre at Rune skulle overnatte hos en av dem, så foreldrene vil ikke merke noe selv om han ikke kommer hjem før i morgen.

Hva gjør du? Vil du kontakte foreldrene og informere dem om at Rune blir sendt til sykehuset pga. fare for alkoholforgiftning?

**Oppgave 9**

Du har et barn på 4 år som pasient. Foreldrene er skilt, og det er kun mor som bruker å være med på konsultasjon. Far tar kontakt med deg en dag, og er svært pågående i telefonen. Han sier at han ønsker innsyn i hele journalen til barnet sitt. Når du spør han hvorfor han ønsker dette, blir han provosert og opplyser deg om at det har ikke du noe med. Ut fra informasjon du har fått fra mor har du en klar mistanke om at forholdet mellom foreldrene er svært dårlig.

1. Hvilke regler gjelder her? Hva gjør du?
2. Hvordan vurderer du forholdet hvis du får kunnskap om at det kun er mor som har foreldreansvaret for pasienten?

**Oppgave 10a**

De etterlatte etter en av dine pasienter krangler om arven. Det er blant annet en tvist rundt et testamente som pasienten har skrevet. En advokat, som representerer den ene arvinggruppen, ringer deg og spør om din oppfatning av pasientens tilstand da han skrev testamentet. Han ber også om kopi av hele pasientens journal, da han mener at det der kan være opplysninger av betydning for saken.

Hva gjør du?

**Oppgave 10b**

Samme forhold som i oppgave 11 a, men det er nå de pårørende som tar kontakt med deg fordi de ønsker innsyn i avdødes journal. Du minnes godt at pasienten et par år tidligere oppsøkte deg på grunn av at var deprimert. Bakgrunnen for dette var at han hans kone før sin død erkjente at deres yngste sønn ikke var pasientens biologiske barn. Pasienten hadde ikke fortalt dette til sin øvrige familie.

Hva gjør du nå?